b"\n_START_ARTICLE_\nClub Voleibol Sant Pere i Sant Pau\n_START_SECTION_\nHist\xc3\xb2ria\n_START_PARAGRAPH_\nA les acaballes dels anys 70 del segle passat al Col\xc2\xb7legi P\xc3\xbablic de St. Pere i St. Pau s\xe2\x80\x99organitzaven una gran quantitat d\xe2\x80\x99activitats. L\xe2\x80\x99Associaci\xc3\xb3 de Pares d\xe2\x80\x99Alumnes de l\xe2\x80\x99escola era una gestora capa\xc3\xa7. S\xe2\x80\x99organitzaven un munt d\xe2\x80\x99activitats extraescolars on gaireb\xc3\xa9 el cent per cent de l\xe2\x80\x99alumnat hi prenia part. Igual que ara, l\xe2\x80\x99esport concentrava la major quantitat de participants. Aquella associaci\xc3\xb3 de pares estava presidida per un salmant\xc3\xad d\xe2\x80\x99arrels per\xc3\xb2 tarragon\xc3\xad d\xe2\x80\x99adopci\xc3\xb3. Alfonso Peri\xc3\xa1\xc3\xb1ez havia format un gran equip de col\xc2\xb7laboradors voluntaris. En aquesta conflu\xc3\xa8ncia de gent, Jos\xc3\xa9 \xc3\x81ngel Gonz\xc3\xa1lez \xe2\x80\x9cPepe\xe2\x80\x9d es va fer c\xc3\xa0rrec de la secci\xc3\xb3 de voleibol. Un esport gaireb\xc3\xa9 desconegut al barri per aquella \xc3\xa8poca. Vet aqu\xc3\xad que de sobte aquest esport comen\xc3\xa7ava a destacar sobre el altres. Esportivament els equips no anaven malament per\xc3\xb2 el que m\xc3\xa9s diferenciava aquest esports amb d\xe2\x80\x99altres, era la fidelitat amb la que els seus participants continuaven amb l\xe2\x80\x99activitat any rere any. Qu\xc3\xa8 tenia el voleibol que feia que la gent s\xe2\x80\x99hi \xe2\x80\x9cenganx\xc3\xa9s\xe2\x80\x9d d\xe2\x80\x99aquella manera? Era la const\xc3\xa0ncia i saber fer de l\xe2\x80\x99entrenador? La velocitat amb qu\xc3\xa8 s\xe2\x80\x99aconseguien els \xc3\xa8xits esportius? La mateixa idiosincr\xc3\xa0sia del voleibol? O simplement que la gent que es va ajuntar per practicar el v\xc3\xb2lei s\xe2\x80\x99avenien tant b\xc3\xa9 qu\xc3\xa8 els companys d\xe2\x80\x99equip es van convertir en amics i a l\xe2\x80\x99inrev\xc3\xa9s... Doncs b\xc3\xa9 el primer \xc3\xa8xit notable va ser l'any 1982 amb el subcampionat escolar infantil de Catalunya. I els nens i nenes de l\xe2\x80\x99escola es van anar fent grans i l\xe2\x80\x99esport escolar es quedava curt per l\xe2\x80\x99ambici\xc3\xb3 i les ganes de continuar en aquest esport que aquells pioners mostraven. A l\xe2\x80\x99abril de 1982 naixia des de la mateixa Associaci\xc3\xb3 de Pares d\xe2\x80\x99Alumnes el Club Voleibol St. Pere i St. Pau.Els primers partits es celebraven a la mateixa escola. Fins que el diferents ascensos que el club va assolir requerien d\xe2\x80\x99una instal\xc2\xb7laci\xc3\xb3 coberta. El primer equip del club, a la vegada que seguia entrenant de 10 a 12 de la nit a les pistes del col\xc2\xb7legi, havia de jugar com a local al Casal del Morell i m\xc3\xa9s tard al Nou Poliesportiu de Camp Clar. Continuava el progressiu augment de participants i es va aconseguir que sota el mandat de l\xe2\x80\x99Alcalde Recasens es project\xc3\xa9s un Pavell\xc3\xb3 de al barri de St. Pere i St. Pau. L\xe2\x80\x99Alcalde Nadal el va inaugurar al 1990, des de llavors tot va canviar... Es va fer un salt qualitatiu i quantitatiu dels participants, es fan diversos equips per categoria tant en homes com en dones, fins i tot es va crear la secci\xc3\xb3 de B\xc3\xa0squet!Es va pujar a Primera Divisi\xc3\xb3 Catalana, i l\xe2\x80\x99any seg\xc3\xbcent a Primera Divisi\xc3\xb3 Nacional. En tan sols tres anys l\xe2\x80\x99equip ja era a la Divisi\xc3\xb3 d\xe2\x80\x99Honor del Voleibol. Un fenomen dif\xc3\xadcil de trobar en un altre club de barri de Catalunya."